Din il-ġimgħa għandna varjetà kbira ta' aħbarijiet x'inkopru hekk kif kien hemm żviluppi fuq diversi fronti tal-isport. L-ewwel u qabel kollox se jkollna nerġgħu niżgarraw xi ftit mit-titlu ta' din ir-rubrika għaliex l-aħbar ewlieni fil-fatt se jkun dwar żewġ ċirkwiti li qegħdin jippruvaw isibu post fil-kalendarju tas-sena d-dieħla. Barra minn hekk, kellna diversi għejdut u konfermi interessanti relatati mat-timijiet u s-sewwieqa. Ecclestone jħares lejn Imola Nhar it-Tnejn li għadda l-kap tal-FOM Bernie Ecclestone kkonferma għejdut illi l-amministraturi taċ-ċirkwit ta' Imola ffirmaw ftehim li bih intrabtu li jospitaw il-Gran Premju tal-Italja fl-2017 jekk dan ma jsirx f'Monza. Għejdut f'dan ir-rigward ilhom jiċċirkolaw. Madankollu, fl-aħħar ġimgħat deher li l-amministraturi taċ-ċirkwit ta' Monza u l-awtoritajiet Taljani dehru li kienu kisbu l-fondi neċessarji biex it-tellieqa tibqa' fejn hi. L-implikazzjonijiet ta' dan il-kuntratt għadhom mhumiex ċari. Li huwa ċert hu li l-ftehim ma jfissirx li Imola se tkun fuq il-kalendarju fl-2017. Dan hekk kif hemm bżonn l-approvazzjoni tal-President tal-Automobile Club d'Italia (ACI) Angelo Sticchi Damiani illi dejjem sostna li huwa jrid li l-Gran Premju tal-Italja tibqa' f'Monza. Is-suspett huwa li Ecclestone ddejjaq jinnegozja mal-ACI u ffirma ma' Imola biex jitfa' pressjoni fuq l-amministraturi taċ-ċirkwit ta' Monza biex jiffinalizzaw d-deċiżjoni tagħhom. Brawn lura mal-Ferrari? Istituzzjoni motoristika Taljana oħra li qiegħda taħt pressjoni hija l-Ferrari. Kif irrappurtajna l-ġimgħa li għaddiet, ir-riżultati diżappuntanti li nkisbu s'issa f'dan l-istaġun wasslu lill-President tal-Ferrari Sergio Marchionne biex jiltaqa' ma' diversi figuri ta' awtorità fi ħdan it-tim ta' Maranello biex jifhem x'qed iwassal għal din il-kriżi. Huwa kien ċar li dan ir-rawnd ta' konsultazzjoni se jispiċċa b'diversi bidliet amministrattivi biex it-tim iqum fuq saqajh u jisfida lill-Mercedes għall-kampjonat tal-kostrutturi. Effett mhux mistenni ta' dan l-eżerċizzju se narawh aktar 'l isfel f'dan l-artiklu. Sadanittant, għad m'hemmx konferma ta' fiex se jikkonsistu dawn il-bidliet. Madankollu, għejdut persistenti qegħdin isostnu li l-iScuderia Ferrari qed tiġri wara l-eks team principal tagħha Ross Brawn biex tikkonvinċih jirritorna fi rwol ta' konsulent amministrattiv. Kif jafu d-dilettanti ta' dan l-isport, Brawn kien wieħed mill-arkitetti prinċipali tal-perjodu tad-deheb li dan it-tim kellu fil-bidu tas-snin elfejn. Fl-2013 però, wara li ġab suċċess għal diversi timijiet, huwa għażel li jirtira hekk kif sostna li m'għadux interessat li jibqa' jikkommetti ruħu għall-Formula 1 erbgħa u għoxrin siegħa kuljum. Għaldaqstant, jidher li l-Ferrari għandhom biċċa xogħol iebsa biex iħajjru lil dan l-espert Brittaniku lura fl-isport. Sabiex jinstab kompromess jista' jkun hemm il-possibbiltà li joffrulu rwol ta' appoġġ għad-diriġenti preżenti minflok l-irwol tagħhom direttament. B'hekk, huwa jkun jista' jagħti daqqa' t'id filwaqt li jevita l-ġiri kontinwu madwar id-dinja li jinvolvi fl-isport. Għajnejhom fuq l-2017 Eżerċizzju simili qegħdin jagħmluh il-Williams li din is-sena, wara żewġ staġuni pożittivi li fihom kisbu t-tielet post fil-klassifika tal-kostrutturi, sabu ruħhom jilgħabu bejn ir-raba' u l-ħames post. Għaldaqstant, it-tim talab liċ-chief technical officer tiegħu Pat Symonds biex jara x'inhi r-raġuni wara dan il-pass lura fir-rendiment. Dan żvelah Symonds stess li indika illi l-analiżi tiegħu qegħda tindika li l-problema prinċipali hija li l-vetturi tagħhom mhumiex qegħdin jisfruttaw ir-roti b'mod effiċjenti. Madankollu, huwa spjega wkoll illi l-vetturi mhumiex sodisfaċenti mil-lat ajrudinamiku. Sabiex jipprova jindirizza dawn iż-żewġ kwistjonijiet it-tim introduċa qiegħ ġdid għall-vetturi fl-Ungerija. Symonds indika li dan jista' jkun l-aħħar żvilupp ajrudinamiku maġġuri għal dan l-istaġun għaliex it-tim jixtieq jibda jiffoka r-riżorsi tiegħu fuq il-vettura tal-2017. Jassiguraw il-futur tagħhom Tim li kien fi kriżi ferm akbar kienu s-Sauber. Dan il-fatt kien ikkonfermat minn kummenti li għamlet kmieni din il-ġimgħa t-team principal tagħhom Monisha Kaltenborn. It-tim Żvizzeru ilu fi kriżi finanzjarju għal aktar minn sentejn hekk kif it-tranżizzjoni għall-magni ibridi għamlet pressjoni finanzjarja fuqu li ma rnexxielux jassorbi. Tul dan l-istaġun il-kriżi laħqet livell tant gravi li t-tim saħansitra ttardja darbtejn fit-tqassim tal-pagi tal-ħaddiema. Il-problemi finanzjarji tat-tim dehru wkoll fuq iċ-ċirkwit hekk kif is-Sauber kellhom jaqbżu ż-żewg testijiet ta' matul l-istaġun biex jippruvaw jikkontrollaw l-ispejjeż. It-tama kienet li s-Sauber jirnexxielhom isibu sponsor kbir jew investitur li jagħti injezzjoni ta' riżorsi biex it-tim isalva. Din-xewqa fl-aħħar inqatgħet nhar l-Erbgħa li għadda meta t-tim ħabbar ftehim mal-kumpanija Żvizzera Longbow Finance. F'kummenti li tat Kaltenborn hija ħabbret li dan il-ftehim mhux biss assigura l-futur tat-tim imma se jippermettilu jisfrutta r-riċerki tiegħu fl-inġinerija b'mod kummerċjali li jmur lil hinn mill-Formula 1. Sadanittant, stqarrija maħruġa mis-Sauber spjegat li din it-tranżizzjoni se ġġib it-tmiem tal-parteċipazzjoni ta' Peter Sauber fl-amministrazzjoni tat-tim hekk kif dan mhux se jibqa' jagħmel parti mill-bord. Postu se jieħdu Pascal Picci li se jirrappreżenta lil-Longbow Finance, filwaqt li Kaltenborn se żżomm il-pożizzjoni tagħha fil-bord kif ukoll bħala team principal. Is-Sauber ikkonfermaw wkoll li t-tim mhux se jkun qiegħed ibiddel ismu. Ambizzjuż iżżejjed? Il-futur tal-McLaren issemma wkoll fl-aħbarijiet hekk kif Fernando Alonso saħansitra esprima l-fehma li t-tim minn Woking jista' jirbaħ l-kampjonat fl-2017. Dan qalu minkejja l-fatt li l-aħħar sentejn ma kienu xejn sbieħ għal dan it-tim hekk kif bagħtew ħafna biex jiksbu l-punti b'mod konsistenti. Madankollu, Alonso sostna li l-McLaren qegħdin jagħmlu avvanzi b'rata mgħaġġla biżżejjed biex sal-2017 ikunu jistgħu jaspiraw li jħabbtuha mat-timijiet il-kbar. Jekk ma jinqala xejn is-sewwieq Spanjol huwa mistenni li jagħmel parti minn dan il-proġett ambizzjuż anki s-sena d-dieħla hekk kif il-kuntratt tiegħu jwassal sal-aħħar tal-2017. Madankollu, għadu mhuwiex ċar min se jkun il-kollega tiegħu għaliex il-futur ta' Jenson Button mhux se jkun deċiż qabel Settembru. Vettel qed jixba'? Fl-aħħar tal-2017 nafu naraw tibdil interessanti f'tim ieħor. Dan jorbot mal-aħbar li semmejna aktar qabel rigward il-pressjoni kbira li Sergio Marchionne qed jagħmel fuq il-Ferrari biex idawwru r-rotta malajr kemm jista' jkun. Skont it-team principal tar-Red Bull Racing Christian Horner il-mod kif it-tim waqa' lura f'termini ta' prestazzjoni mhi qegħda togħġob xejn lil Sebastian Vettel. Għaldaqstant, Horner sostna li huwa ma jkunx sorpriż jekk is-sewwieq Ġermaniż jabbanduna lill-Ferrari jekk it-tim Taljan ma jkunx qiegħed jiġġieled għall-kampjonat sas-sena d-dieħla. Barra minn hekk, Horner esprima l-fehma li l-karattri ta' Marchionne u Vettel mhumiex daqstant kumpatibbli u li l-Ġermaniż mhux qiegħed japprezza l-attitudni kemmxejn negattiva li adotta Marchionne fil-konfront tat-tim matul dawn l-aħħar xhur. Għaldaqstant, l-amministratur Brittaniku ma eskludiex il-possibbiltà li Vettel jingħaqad mal-Mercedes biex ikollu ċans aħjar li jirbaħ il-kampjonat. Però, skont Horner, biex dan iseħħ, Lewis Hamilton irid ikun telaq mit-tim għaliex ma jħossx li ż-żewġ sewwieqa se jaċċettaw li jaħdmu taħt saqaf wieħed minħabba l-ambizzjonijiet kbar tagħhom.